Man buite huis met byl aangevalFoto: Verskaf. ŉ 33-jarige man is ernstig beseer toe hy met ŉ byl buite sy huis in die Olievenhoutbosch-nedersetting in Centurion aangeval is. Russel Meiring, woordvoerder van ER24, het gesê die voorval het Maandagaand plaasgevind. “Paramedici is deur die plaaslike owerhede na die toneel ontbied. Die man is glo laat [Maandagaand] buite sy huis aangerand. Hy kon daarin slaag om in die huis in te kruip en is eers vanoggend daar aangetref,” het Meiring gesê. Volgens Meiring het die man veelvuldige beserings opgedoen en was hy in ŉ ernstige toestand. Die man is op die toneel met pynverdowingsmedikasie behandel voordat hy na ŉ nabygeleë provinsiale hospitaal vervoer is. Maroela Media wag op kommentaar van die polisie.